MEMORANDUM TA’ SPJEGAZZJONI

1.KUNTEST TAL-PROPOSTA

F’Novembru 2004, il-Kunsill awtorizza lill-Kummissjoni biex tinnegozja Ftehimiet Qafas Individwali ta’ Sħubija u Kooperazzjoni (FSK) mat-Tajlandja, l-Indoneżja, Singapore, il-Filippini, il-Malażja u l-Brunei. In-negozjati mal-Malażja bdew fi Frar 2011 wara ftehim biex jitnedew n-negozjati f’Ottubru 2010 mill-President tal-Kummissjoni Barroso u mill-Prim Ministru Najib Razak. In-negozjati ġew konklużi wara l-11-il ċiklu ta’ negozjati fit-12 ta’ Diċembru 2015. Iż-żewġ naħat taw bidu għall-FSK f’Putrajaya fis-6 ta’ April 2016.

Is-Servizz Ewropew għall-Azzjoni Esterna u s-servizzi tal-Kummissjoni kienu involuti fil-proċess ta’ negozjati. L-Istati Membri ġew ikkonsultati matul il-proċess ta’ negozjati f’laqgħat tal-gruppi ta’ ħidma rilevanti tal-Kunsill. Il-Parlament Ewropew ġie infurmat regolarment matul in-negozjati.

Il-Kummissjoni tqis li l-objettivi stipulati mill-Kunsill fid-direttivi tiegħu dwar in-negozjati tal-Ftehim intlaħqu, u li l-abbozz tal-Ftehim jista’ jitressaq għall-iffirmar u għall-konklużjoni. Fil-5 ta’ Awwissu 2016, ir-Rappreżentant Għoli u l-Kummissjoni ppreżentaw lill-Kunsill Proposta Konġunta għal Deċiżjonijiet tal-Kunsill dwar l-iffirmar u l-konklużjoni tal-FSK, bħala ftehim bejn l-Unjoni Ewropea u l-Malażja (għall-“UE-biss”). Filwaqt li jaqblu mas-sustanza tal-Ftehim, l-Istati Membri fil-COASI unanimament kienu tal-fehma li l-Ftehim għandu jiġi ffirmat u konkluż bħala Ftehim “imħallat”. Din il-pożizzjoni kienet ikkonfermata formalment mill-COREPER fis-17 ta’ Marzu 2017, li talab lill-Kummissjoni u lir-Rappreżentant Għoli biex jirrevedu l-proposta kif xieraq biex iqisu n-natura mħallta u l-applikazzjoni proviżorja. Il-bidla tal-FSK għal “imħallat” u l-inklużjoni ta’ dispożizzjonijiet ġodda dwar l-applikazzjoni proviżorja u d-definizzjoni tal-Partijiet sabiex tiġi riflessa n-natura mħallta ġiet għaldaqstant diskussa u maqbula fil-prinċipju man-negozjaturi tal-Malażja. Fl-4 ta’ Lulju 2018, ir-Rappreżentant Għoli u l-Kummissjoni ppreżentaw lill-Kunsill Proposta Konġunta ġdida għal Deċiżjoni tal-Kunsill dwar l-iffirmar tal-Ftehim Qafas (bħala ftehim imħallat) u l-applikazzjoni proviżorja tiegħu. Madankollu, filwaqt li qablet dwar in-natura mħallta tal-Ftehim, il-Malażja ppreferiet li ma tapplikax il-Ftehim b’mod proviżorju. L-Istati Membri aċċettaw formalment li ma japplikawx l-FSK b’mod proviżorju fil-laqgħa tal-COREPER tat-3 ta’ April 2019 u sussegwentement fil-prinċipju ntlaħaq ftehim man-negozjaturi Malażjani, abbażi tal-Ftehim iffirmat bl-inizjali tal-2016, billi ddaħħlet definizzjoni ġdida tal-Partijiet li tirrifletti n-natura mħallta. Huwa importanti li wieħed jinnota li l-proposta l-ġdida tal-Kummissjoni tiġi wara skambju ta’ ittri bejn in-Negozjaturi Ewlenin fejn hemm iċċarat li l-iffirmar tal-Ftehim mill-Gvern tal-Malażja jsir f’isem il-Malażja, kollha kemm hi, jiġifieri kemm fil-livell federali kif ukoll dak Statali. Bil-firma tiegħu l-Gvern tal-Malażja jkun qed jesprimi l-intenzjoni li jorbot lill-Malażja kollha kemm hi, inklużi l-Istati ta’ Sabah u Sarawak. Wara d-dħul fis-seħħ tal-Ftehim kif iddikjarat fl-Artikolu 58 tal-Ftehim, il-Malażja kollha kemm hi tkun marbuta bil-Ftehim. Din il-proposta konġunta tirrigwarda l-istrument legali li jawtorizzaw l-iffirmar tal-FSK bħala ftehim imħallat mingħajr l-applikazzjoni proviżorja.

2.BAŻI ĠURIDIKA, SUSSIDJARJETÀ U PROPORZJONALITÀ

2.1.L-għan u l-kontenut tal-ftehim

L-FSK huwa l-ewwel ftehim bilaterali bejn l-UE u l-Malażja u jieħu post il-qafas ġuridiku attwali tal-Ftehim ta’ Kooperazzjoni tal-1980 bejn il-Komunità Ekonomika Ewropea u l-pajjiżi membri tal-Assoċjazzjoni tan-Nazzjonijiet tax-Xlokk tal-Asja.

L-FSK jinkludi impenji vinkolanti li huma ċentrali għall-politika barranija tal-UE, kif ukoll dispożizzjonijiet dwar id-drittijiet tal-bniedem, in-nonproliferazzjoni, il-ġlieda kontra t-terroriżmu, il-Qorti Kriminali Internazzjonali, il-migrazzjoni u t-tassazzjoni.

L-FSK iwessa’ b’mod konsiderevoli l-kamp ta’ applikazzjoni għal impenn reċiproku fid-dominju ekonomiku u kummerċjali kif ukoll fil-ġustizzja u l-affarijiet interni. Il-Ftehim isaħħaħ il-kooperazzjoni f’firxa wiesgħa ta’ oqsma ta’ politika, inklużi d-drittijiet tal-bniedem, in-nonproliferazzjoni tal-armi ta’ qerda massiva, il-ġlieda kontra t-terroriżmu, il-ġlieda kontra l-korruzzjoni u l-kriminalità organizzata, il-kummerċ, il-migrazzjoni, l-ambjent, l-enerġija, it-tibdil fil-klima, it-trasport, ix-xjenza u t-teknoloġija, l-impjiegi u l-affarijiet soċjali, l-edukazzjoni, l-agrikoltura, il-kultura, eċċ. Jinkludi wkoll dispożizzjonijiet biex jiġu protetti l-interessi finanzjarji tal-UE. L-FSK għandu wkoll taqsima importanti dwar il-kooperazzjoni kummerċjali, li twitti t-triq għall-konklużjoni tan-negozjati li għaddejjin bħalissa tal-ftehim dwar il-kummerċ ħieles (free trade agreement , FTA)

Politikament, l-FSK mal-Malażja jimmarka pass importanti lejn it-tisħiħ tar-rwol tal-UE fl-Asja tax-Xlokk, ibbażat fuq valuri universali kondiviżi bħad-demokrazija u d-drittijiet tal-bniedem. Dan iwitti t-triq sabiex tittejjeb il-kooperazzjoni politika, reġjonali u globali bejn żewġt isħab bl-istess fehma. L-implimentazzjoni tal-FSK se twassal għal benefiċċji prattiċi għaż-żewġ naħat, li jiffurmaw il-bażi għall-promozzjoni tal-interessi politiċi u ekonomiċi usa’ tal-UE.

Il-Ftehim jistabbilixxi Kumitat Konġunt, li se jagħmel monitoraġġ tal-iżvilupp tar-relazzjoni bilaterali bejn il-Partijiet. Il-Ftehim jinkludi klawsola ta’ noneżekuzzjoni li tipprevedi l-possibbiltà li tiġi sospiża l-applikazzjoni tal-Ftehim fil-każ tal-ksur tal-elementi essenzjali.

2.2.Il-bażi ġuridika għad-deċiżjoni proposta

L-Artikolu 218(5) TFUE jipprevedi l-adozzjoni ta’ deċiżjoni li tawtorizza l-iffirmar ta’ ftehim.

Il-bażi ġuridika sostantiva għal deċiżjoni skont l-Artikolu 218(5) TFUE tiddependi primarjament fuq l-objettiv u l-kontenut tal-Ftehim. Skont il-każistika, jekk eżami ta’ miżura tal-UE jiżvela li għandha żewġ għanijiet jew li tinkludi żewġ komponenti u jekk wieħed minn dawn ikun identifikabbli bħala l-għan jew il-komponent ewlieni jew predominanti, filwaqt li l-ieħor ikun sempliċement inċidentali, il-miżura għandha tkun ibbażata fuq bażi ġuridika waħda, jiġifieri, dik meħtieġa mill-għan jew mill-komponent ewlieni jew predominanti. B’mod eċċezzjonali, jekk jiġi stabbilit, min-naħa l-oħra, li l-miżura ssegwi għadd ta’ objettivi simultanjament, jew għandha diversi komponenti, li huma konnessi mill-qrib mingħajr ma wieħed ikun inċidentali għall-ieħor, sabiex diversi dispożizzjonijiet tat-Trattat ikunu applikabbli, il-miżura trid tkun ibbażata fuq id-diversi bażijiet ġuridiċi korrispondenti (ara, għal dan il-għan, is-sentenza tal-10 ta’ Jannar 2006, il-Kummissjoni vs il-Parlament u l-Kunsill, C-178/03, EU:C:2006:4, il-paragrafi 42 u 43; tal-11 ta’ Ġunju 2014, il-Kummissjoni vs il-Kunsill, C-377/12, EU:C:2014:1903, il-paragrafu 34; tal-14 ta’ Ġunju 2016, il-Parlament vs il-Kunsill, C-263/14, EU:C:2016:435, il-paragrafu 44; u tal-4 ta’ Settembru 2018, il-Kummissjoni vs il-Kunsill (Każakistan), C-244/17, ECLI:EU:C:2018:662, il-paragrafu 40).